钦定古今图书集成/理学汇编/学行典/第172卷 > 叶仪〈何寿朋〉
## 钦定古今图书集成/理学汇编/学行典/第172卷 > 叶仪〈何寿朋〉

按《明外史叶仪传》：“仪字景翰，金华人。受业于许谦。谦
诲之曰：‘学者必以五性人伦为本，以开明心术，变化
气质为先’。仪朝夕惕厉，研究奥旨。已而授徒讲学，士
争趋之。其语学者曰：‘圣贤言行，尽于六经《四书》，其微
词奥义，则近代先儒之说备矣。由其言以求其心，涵
泳从容，久自得之，不可先立己意，而妄有是非也’。”太
祖克婺州，召见，授为谘议，以老病辞。已而知府王宗
显聘仪及宋濂为《五经》师。不久亦辞归。隐居养亲。所
著有《南阳杂槁》，吴沈称其理明识精，一介不苟，安贫
乐道，守死不变。门人何寿朋，字德龄，亦金华人。穷经
守志，不妄干人。洪武初，举孝廉，以二亲俱老辞。父殁，
舍所居宅，易地以葬。学者因其自号，称曰“归全先生。”